Nhar l-4 ta' Frar madwar id-dinja ġie kkomemorat il-Jum Dinji tal-Kanċer bil-motto għal din is-sena hu "Kulma nagħmlu flimkien jiswa", dan jgħodd, fost l-oħrajn, kemm għall-għafrien kif ukoll għall-prevenzjoni tal-kanċer. Fl-okkażjoni ta' dan il-Jum, Is-Servizz Nazzjonali tat-Trasfużjoni tad-Demm jixtieq ifakkar li l-ikbar ammont ta' boroż ta' demm, inkluż dawk tal-pjastrini, jintużaw mill-pazjenti li jsofru mill-marda tal-kanċer. Għaldaqstant, is-Servizz ikompli jħeġġeġ lil dawk kollha li huma f'saħħthom biex ikunu konxji ta' dan il-bżonn u flimkien ikompli joffru l-id ta' solidarjetà lil dawn il-pazjenti, inklużi tfal, billi jersqu u jagħti d-demm, li fil-jiem li ġejjin jista' jsir: fiċ-Ċentru tal-Għoti tad-Demm ta' Gwardamanġa li jiftaħ KULJUM (7 ijiem fil-ġimgħa) mit-8:00am sas-6:00pm. fil-mobile blood donation unit li nhar il-Ħadd 7 ta' Frar ser ikun maġenb il-Knisja Parrokkjali ta' Ħaż-Żebbuġ. Il-ħin disponibbli għall-għoti tad-demm ser ikun mit-8:30am sas-1:00pm fil-Berġa tax-Xewkija li nhar It-Tlieta 9 ta' Frar ser tkun disponibbli għad-donazzjonijiet tad-demm mis-1:00pm sal-5:00pm. Meħtieġ li wieħed iġib il-Karta tal-Identità, jew il-Liċenzja tas-Sewqan jew Passaport Malti, u possibbilment iħajjar lil ħaddieħor jagħti d-demm ukoll. Kulmin ser jersaq biex jagħmel is-swab test tal-coronavirus jew qed jistenna r-riżultat tiegħu ma jkunx jista' jagħti demm sakemm joħroġ r-riżultat li hu negattiv għall-virus. Dan it-tagħrif twassal mis-Servizz Nazzjonali tat-Trasfużjoni tad-Demm. Aqra: Ara fejn tista' tagħti d-demm matul Frar